CELEX: 32010D0003(01)
Language: da
Date: 2010-05-06 00:00:00
Title: 2010/268/: Den Europæiske Centralbanks afgørelse af 6. maj 2010 om midlertidige foranstaltninger vedrørende belånbarheden af omsættelige gældsinstrumenter, som er udstedt eller garanteret af den græske stat (ECB/2010/3)

11.5.2010   
            
            
               DA
            
            
               Den Europæiske Unions Tidende
            
            
               L 117/102
            
         DEN EUROPÆISKE CENTRALBANKS AFGØRELSE
   af 6. maj 2010
   om midlertidige foranstaltninger vedrørende belånbarheden af omsættelige gældsinstrumenter, som er udstedt eller garanteret af den græske stat
   (ECB/2010/3)
   (2010/268/EU)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde, særlig artikel 127, stk. 2, første led,
   under henvisning til statutten for Det Europæiske System af Centralbanker og Den Europæiske Centralbank (herefter »ESCB-statutten«), særlig artikel 12.1 og artikel 34.1, andet led, sammenholdt med artikel 3.1, første led, og artikel 18.2, og
   ud fra følgende betragtninger:
   
               (1)
            
            
               I henhold til ESCB-statuttens artikel 18.1 kan Den Europæiske Centralbank (ECB) og de nationale centralbanker i medlemsstater, der har euro som valuta, udføre lånetransaktioner med kreditinstitutter og andre markedsdeltagere, hvor lån ydes mod passende sikkerhed. Kriterierne for sikkerhedens belånbarhed med henblik på Eurosystemets pengepolitiske operationer er fastsat i bilag I til retningslinje ECB/2000/7 af 31. august 2000 om Eurosystemets pengepolitiske instrumenter og procedurer (1) (herefter »dokumentationsgrundlaget«).
            
         
               (2)
            
            
               I henhold til dokumentationsgrundlagets afsnit 1.6 kan ECB's styrelsesråd til enhver tid ændre instrumenter, betingelser, kriterier og procedurer for gennemførelsen af Eurosystemets pengepolitiske operationer. I henhold til dokumentationsgrundlagets afsnit 6.3.1 forbeholder Eurosystemet sig ret til at fastslå, om en udstedelse, udsteder, debitor eller garant opfylder kravene til høje kreditstandarder på grundlag af enhver oplysning, som det anser for relevant.
            
         
               (3)
            
            
               Der hersker usædvanlige omstændigheder på det finansielle marked som følge af den græske stats budgetstilling, og der foregår drøftelser vedrørende en justeringsplan med støtte fra medlemmerne af euroområdet og Den Internationale Valutafond. Desuden er markedets normale vurdering af værdipapirer udstedt af den græske stat ude af funktion, hvilket har negative konsekvenser for det finansielle systems stabilitet. Denne ekstraordinære situation kræver en hurtig, midlertidig tilpasning af Eurosystemets pengepolitiske ramme.
            
         
               (4)
            
            
               Styrelsesrådet har vurderet den græske regerings vedtagelse af et økonomisk og finansielt justeringsprogram, som den har forhandlet sig frem til med Europa-Kommissionen, ECB og Den Internationale Valutafond, samt den græske regerings fulde forsikring om, at den forpligter sig til at gennemføre hele dette program. Styrelsesrådet har ligeledes, med udgangspunkt i Eurosystemets kreditrisikostyring, vurderet virkningerne af et sådant program på værdipapirer, som er udstedt af den græske stat. Styrelsesrådet anser programmet for at være hensigtsmæssigt, således at omsættelige gældsinstrumenter udstedt af den græske stat eller garanteret af den græske stat, set ud fra et kreditrisikostyringssynspunkt, opretholder en tilstrækkelig høj kvalitetsstandard til, at de fortsat kan godkendes som sikkerhed for Eurosystemets pengepolitiske operationer, uanset eventuelle eksterne kreditvurderinger. Disse positive vurderinger danner grundlag for denne ekstraordinære, midlertidige suspensionsforanstaltning, som indføres med henblik på at bidrage til finansielle institutioners soliditet og herved styrke hele det finansielle markeds stabilitet samt beskytte disse institutioners kunder. ECB bør dog nøje overvåge, at den græske regering fortsat opfylder sin forpligtelse til fuldt ud at gennemføre det økonomiske og finansielle justeringsprogram, som ligger til grund for disse foranstaltninger.
            
         
               (5)
            
            
               Denne ekstraordinære foranstaltning blev vedtaget og offentligt meddelt af Styrelsesrådet den 3. maj 2010. Den gælder midlertidigt, indtil Styrelsesrådet vurderer, at det finansielle systems stabilitet giver mulighed for en normal anvendelse af Eurosystemets ramme for pengepolitiske operationer —
            
         TRUFFET FØLGENDE AFGØRELSE:
   Artikel 1
   Suspension af visse bestemmelser i dokumentationsgrundlaget
   1.   Eurosystemets mindstekrav til grænseværdier for kreditkvalitet, der er angivet i reglerne om omsættelige aktiver i Eurosystemets rammer for kreditvurdering i dokumentationsgrundlagets afsnit 6.3.2, suspenderes i overensstemmelse med artikel 2 og 3.
   2.   I tilfælde af uoverensstemmelse mellem denne afgørelse og dokumentationsgrundlaget, skal førstnævnte være afgørende.
   Artikel 2
   Fortsat godkendelse som sikkerhed af omsættelige gældsinstrumenter, der er udstedt af den græske stat
   Eurosystemets grænseværdi for kreditkvalitet finder ikke anvendelse på omsættelige gældsinstrumenter, der er udstedt af den græske stat. Sådanne aktiver udgør godkendt sikkerhed med henblik på Eurosystemets pengepolitiske operationer, uanset deres eksterne kreditvurdering.
   Artikel 3
   Fortsat godkendelse som sikkerhed af omsættelige gældsinstrumenter, der er garanteret af den græske stat
   Eurosystemets grænseværdi for kreditkvalitet finder ikke anvendelse på omsættelige gældsinstrumenter, der er udstedt af enheder, som er etableret i Grækenland, og fuldt ud garanteret af den græske stat. En garanti, der er stillet af den græske stat, er fortsat underlagt kravene i dokumentationsgrundlagets afsnit 6.3.2. Sådanne aktiver udgør godkendt sikkerhed i forbindelse med Eurosystemets pengepolitiske operationer, uanset deres eksterne kreditvurdering.
   Artikel 4
   Ikrafttrædelse
   Denne afgørelse træder i kraft den 6. maj 2010.
   
      Udfærdiget i Lissabon, den 6. maj 2010.
      
         Jean-Claude TRICHET
         
            Formand for ECB
         
      
   
   
      (1)  EUT L 310 af 11.12.2000, s. 1.